钦定古今图书集成/方舆汇编/职方典/第1435卷 > 《六贤堂记》舒勉
## 钦定古今图书集成/方舆汇编/职方典/第1435卷 > 《六贤堂记》舒勉

六贤谓汉陈钦。钦子元，元子坚，卿士燮，燮弟士壹，子
𫷷。按《后汉三国志》，陈钦，广信人也。钦字子佚，与刘歆
俱治《左氏春秋》，而钦别自名家，后为将军。元字长孙，
以父任为郎，少传父业，为学者所宗。建武初，抗疏论
立《左氏传》，与乞宣令司隶校尉督察三公，帝从之。乃
数陈便宜，不用。以病去，终老于家。坚卿有文章，而史
逸其论撰。燮字威彦，汉末举茂材，累迁交趾太守。学
问优博，达于从政，而谦虚下士。方中原阻兵，士人避
难者，多往依之。卒，年九十一。初为郡督邮，辟司徒掾，
雅为黄琬器重。董卓乱，乃亡归，因表为合浦太守。孙
权据吴，南据交、广，燮以𫷷入质，权以𫷷为武昌太守。
六贤之见于史者，其本末梗概如此，而苍梧之人未
尝究知。太守李公亨伯，好古乐善，历求汉、唐以至本
朝，得名臣钜公有典是郡者七人焉，既立堂祠之于
冰泉之上，以慰邦人之思，又即黉舍塑六贤之像，并
以其本末刻之于石，使学者岁时具香火谒先圣，已
则退而旅拜六贤于祠堂之下，瞻其像，想见其风采，
而生希慕之心，如在乡党焉。其敦劝诱掖，可谓至矣。
《孟子》曰：“舜何人也？予何人也。”学者姑勉之。异日有继
六贤之后父兄子弟名重一时、光传青史者，无忘吾
太守李公敦劝诱掖之力也。